CELEX: 32018R0047
Language: hu
Date: 2017-10-30 00:00:00
Title: A Bizottság (EU) 2018/47 felhatalmazáson alapuló rendelete (2017. október 30.) a 2187/2005/EK tanácsi rendelettől eltérve az alternatív T90 típusú vonóhálók balti-tengeri halászatban való alkalmazásának engedélyezéséről

12.1.2018   
            
            
               HU
            
            
               Az Európai Unió Hivatalos Lapja
            
            
               L 7/21
            
         A BIZOTTSÁG (EU) 2018/47 FELHATALMAZÁSON ALAPULÓ RENDELETE
   (2017. október 30.)
   a 2187/2005/EK tanácsi rendelettől eltérve az alternatív T90 típusú vonóhálók balti-tengeri halászatban való alkalmazásának engedélyezéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   A közönséges tőkehal, a hering és a spratt balti-tengeri állományaira és a halászatukra vonatkozó többéves terv létrehozásáról, a 2187/2005/EK tanácsi rendelet módosításáról és az 1098/2007/EK tanácsi rendelet hatályon kívül helyezéséről szóló, 2016. július 6-i (EU) 2016/1139 európai parlamenti és tanácsi rendeletre (1) és különösen annak 8. cikkére,
   mivel:
   
               (1)
            
            
               Az 1380/2013/EU európai parlamenti és tanácsi rendelet (2) célja, hogy a fogási korlátok hatálya alá tartozó fajok fogásainak kirakodására irányuló kötelezettség bevezetésével minden uniós halászati tevékenységben fokozatosan felszámolja a visszadobás gyakorlatát. A visszadobás gyakorlatának fokozatos felszámolására irányuló intézkedések belefoglalhatók a többéves tervekbe.
            
         
               (2)
            
            
               Az (EU) 2016/1139 rendelet többéves tervet hozott létre a közönséges tőkehal, a hering és a spratt balti-tengeri állományaira és a halászatukra vonatkozóan. Ez a terv többek között rendelkezik arról, hogy a Bizottságnak bizonyos technikai intézkedéseket kell elfogadnia annak érdekében, hogy elérhetők legyenek a többéves terv céljai. Ezen belül a Bizottság felhatalmazáson alapuló jogi aktusokat fogadhat el a halászeszközök olyan módosításaira vonatkozóan, amelyek biztosítják vagy fokozzák a szelektivitást, csökkentik a nem szándékos fogásokat vagy minimalizálják az ökoszisztémára gyakorolt negatív hatásokat.
            
         
               (3)
            
            
               A 2187/2005/EK tanácsi rendelet (3) technikai védelmi intézkedéseket állapít meg a balti-tengeri halászati erőforrások halászatára és kirakodására vonatkozóan. Az említett rendelet meghatározza a szembőségtartományokat és egyéb előírásokat, többek között az egyes balti-tengeri célfajok halászatában megengedett halászeszközöket.
            
         
               (4)
            
            
               Dánia, Németország, Észtország, Lettország, Litvánia, Lengyelország, Finnország és Svédország közvetlen halászati gazdálkodási érdekekkel bír a Balti-tengeren. Ezek a tagállamok a Balti-tengeri Tanácsadó Testülettel folytatott konzultációt követően közös ajánlást (4) nyújtottak be a Bizottsághoz. Az ajánlás szerint a meglévő T90 típusú vonóhálókban található, a 2187/2005/EK rendeletben meghatározott zsákvég jellemzőinek bizonyos módosításai fokozzák a szelektivitást és csökkentik a közönséges tőkehal nem szándékos fogásainak mennyiségét. Az ajánlásban foglalt következtetést megerősítő tudományos munkát a Halászati Tudományos, Műszaki és Gazdasági Bizottság (HTMGB) végezte el.
            
         
               (5)
            
            
               A közös ajánlásban javasolt intézkedések, amelyek a 2187/2005/EK rendeletben meghatározott, T90 típusú vonóhálókon túlmenően az alternatív T90 típusú vonóhálók használatára is vonatkoznak, hozzájárulnak az (EU) 2016/1139 rendelettel létrehozott többéves terv célkitűzéseinek eléréséhez. Ezeket az intézkedéseket ezért az 1380/2013/EU rendelet 18. cikkének (3) bekezdésével összhangban kell elfogadni,
            
         ELFOGADTA EZT A RENDELETET:
   1. cikk
   Tárgy
   Ez a rendelet engedélyezi olyan T90 típusú vonóhálóknak a Balti-tengeren folytatott bizonyos halászati tevékenységekben való használatát, amelyek jellemzői eltérnek a 2187/2005/EK rendeletben meghatározottaktól.
   2. cikk
   Hatály
   Ez a rendelet az (EU) 2016/1139 rendelet 1. cikkében említett balti-tengeri halászati tevékenységeket folytató uniós halászhajókra alkalmazandó.
   3. cikk
   Fogalommeghatározások
   E rendelet alkalmazásában:
   a)   „T90 típusú vonóháló”: a szabványos rombusz alakú szemekből álló, zsákvéggel és hosszabbító elemmel ellátott, 90°-kal elforgatott vonóháló, dán kerítőháló vagy hasonló halászeszköz, amelyben ennek megfelelően a háló fő száliránya párhuzamos a vontatási iránnyal;
   b)   „érintett tagállamok”: Dánia, Németország, Észtország, Lettország, Litvánia, Lengyelország, Finnország és Svédország.
   4. cikk
   A T90 típusú vonóháló zsákvégére vonatkozó alternatív műszaki jellemzők
   (1)   A 2187/2005/EK rendelet II. mellékletében foglaltaktól eltérve engedélyezett az alábbi előírásoknak megfelelő zsákvéggel rendelkező, T90 típusú vonóhálók használata:
   
               a)
            
            
               a II. melléklet 2. lábjegyzetétől és az említett melléklet 2. függelékének b) pontjától eltérve a zsákvég szembőségének legalább 115 mm-nek kell lennie;
            
         
               b)
            
            
               az említett melléklet 2. függelékének e) pontjától eltérve a szigorú értelemben vett zsákvég és a hosszabbító elem bármely kerületén – az összeillesztés és a szegélyek kivételével – a szemek számának 80 hálószemnek kell lennie;
            
         
               c)
            
            
               a zsákvég hosszának legalább 9 méternek kell lennie.
            
         (2)   A zsákvégnek meg kell felelnie minden egyéb, az említett melléklet 2. függelékében meghatározott előírásnak.
   5. cikk
   A fogások nyilvántartása
   Az érintett tagállamok biztosítják, hogy a 4. cikkben leírt halászeszközzel ejtett fogásokat az egyéb halászeszközökkel ejtett fogásoktól elkülönítve tartják nyilván.
   6. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. október 30-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 191., 2016.7.15., 1. o.
   
   
      (2)  Az Európai Parlament és a Tanács 1380/2013/EU rendelete (2013. december 11.) a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről (HL L 354., 2013.12.28., 22. o.).
   
      (3)  A Tanács 2187/2005/EK rendelete (2005. december 21.) a Balti-tenger, a Bæltek és az Øresund halászati erőforrásainak technikai intézkedések révén történő védelméről, az 1434/98/EK rendelet módosításáról és a 88/98/EK rendelet hatályon kívül helyezéséről (HL L 349., 2005.12.31., 1. o.).
   
      (4)  A BALTFISH magas szintű munkacsoport közös ajánlása. Az ICES 22–32 alterületre (Balti-tenger) vonatkozó technikai intézkedések – alternatív zsákvég T90 típusú vonóhálókhoz.